ระเบียบเทศบาลเมืองควนลังว่าด้วยข้อมูลข่าวสารของราชการ พ.ศ. 2551

ระเบียบเทศบาลเมืองควนลัง

ระเบียบเทศบาลเมืองควนลัง
ว่าด้วยข้อมูลข่าวสารของราชการ
พ.ศ.
๒๕๕๑[๑]

เพื่อให้การจัดระบบการประสานการปฏิบัติตามกฎหมาย
ว่าด้วยข้อมูลข่าวสารของราชการและการบริหารข้อมูลข่าวสารที่อยู่ในความรับผิดชอบของเทศบาลเมืองควนลัง
เป็นไปด้วยความถูกต้องเรียบร้อยและมีประสิทธิภาพ
ตามพระราชบัญญัติข้อมูลข่าวสารของราชการ พ.ศ. ๒๕๔๐ ซึ่งมีผลบังคับใช้ เมื่อวันที่
๙ ธันวาคม พ.ศ. ๒๕๔๐
โดยกำหนดให้หน่วยงานของรัฐจัดให้มีข้อมูลข่าวสารของราชการไว้ให้ประชาชนเข้าตรวจดู
ขอสำเนาและขอให้เจ้าหน้าที่ของรัฐรับรองสำเนาเอกสารหรือข้อมูลของราชการได้ตามหลักเกณฑ์ที่กฎหมายกำหนด
เทศบาลเมืองควนลังจึงออกระเบียบไว้ ดังต่อไปนี้

ข้อ ๑
 ระเบียบนี้เรียกว่า ระเบียบเทศบาลเมืองควนลัง
ว่าด้วยข้อมูลข่าวสารของราชการ พ.ศ. ๒๕๕๑

ข้อ ๒
 ระเบียบนี้ให้ใช้บังคับตั้งแต่วันประกาศเป็นต้นไป

ข้อ ๓
 ให้ยกเลิกบรรดาคำสั่งหรือระเบียบเทศบาลเมืองควนลัง
ในส่วนที่ได้กำหนดไว้แล้วในระเบียบนี้หรือซึ่งขัดหรือแย้งกับระเบียบนี้

ข้อ ๔
 ระเบียบนี้ให้ใช้บังคับแก่พนักงานเจ้าหน้าที่ของเทศบาล
และบุคคลที่ขอตรวจดูขอสำเนาหรือขอให้รับรองสำเนาข้อมูลข่าวสารของราชการ

ข้อ ๕
 ในระเบียบนี้
คณะกรรมการ หมายความว่า
คณะกรรมการบริหารข้อมูลข่าวสารเทศบาลเมืองควนลัง
คณะกรรมการข้อมูลข่าวสารของราชการ
หมายความว่า คณะกรรมการข้อมูลข่าวสารตามพระราชบัญญัติข้อมูลข่าวสารของราชการ พ.ศ.
๒๕๔๐
ข้อมูลข่าวสาร หมายความว่า
สิ่งที่สื่อความหมายให้รู้เรื่องราวข้อเท็จจริง ข้อมูล หรือสิ่งใด ๆ ไม่ว่าการสื่อความหมายนั้นจะทำได้โดยสภาพของสิ่งนั้นเองหรือโดยผ่านวิธีการใด
ๆ และไม่ว่าจะได้จัดทำไว้ในรูปของเอกสาร แฟ้ม รายงาน หนังสือ แผนผัง แผนที่ ภาพวาด
ภาพถ่าย ฟิล์ม การบันทึกภาพหรือเสียง การบันทึกโดยเครื่องคอมพิวเตอร์
หรือวิธีอื่นใดที่ทำให้สิ่งที่บันทึกไว้ปรากฏได้
ข้อมูลข่าวสารของราชการ หมายความว่า
ข้อมูลข่าวสารที่อยู่ในความครอบครองหรือควบคุมดูแลของเทศบาลเมืองควนลัง
ไม่ว่าจะเป็นข้อมูลข่าวสารเกี่ยวกับการดำเนินงานของเทศบาลหรือข้อมูลข่าวสารเกี่ยวกับเอกชน
ข้อมูลข่าวสารส่วนบุคคล หมายความว่า
ข้อมูลข่าวสารเกี่ยวกับสิ่งเฉพาะตัวของบุคคล เช่น การศึกษา ฐานะการเงิน
ประวัติสุขภาพ ประวัติอาชญากรรม หรือประวัติการทำงาน
บรรดาที่มีชื่อของผู้นั้นหรือมีเลขหมาย รหัส
หรือสิ่งบอกลักษณะอื่นที่ทำให้รู้ตัวผู้นั้นได้ เช่น ลายพิมพ์นิ้วมือ แผ่นบันทึก
ลักษณะเสียงของคนหรือรูปถ่าย
และให้หมายความรวมถึงข้อมูลข่าวสารเกี่ยวกับสิ่งเฉพาะตัวของผู้ที่ถึงแก่กรรมแล้วด้วย
เทศบาล หมายความว่า
เทศบาลเมืองควนลัง
นายกเทศมนตรี หมายความว่า
นายกเทศมนตรีเมืองควนลัง
ส่วนราชการ หมายความว่า
สำนักปลัดเทศบาล กอง งาน หรือส่วนการงานอื่น
ตามโครงสร้าง
การแบ่งส่วนราชการของเทศบาลเมืองควนลัง
บุคคล หมายความรวมถึง
บุคคลธรรมดา นิติบุคคล ส่วนราชการ หน่วยงานรัฐ เจ้าหน้าที่รัฐเจ้าหน้าที่ประสานงาน
เจ้าหน้าที่ประสานงาน หมายความว่า
เจ้าหน้าที่ของหน่วยงานใด ไม่ว่าของรัฐหรือเอกชนผู้ทำหน้าที่ประสานในการขอข้อมูลข่าวสาร
ที่อยู่ในความครอบครองหรือควบคุมดูแลของเทศบาลเมืองควนลัง

ข้อ ๖
 ให้นายกเทศมนตรีเมืองควนลังเป็นประธานกรรมการบริหารข้อมูลข่าวสารของเทศบาลรักษาการให้เป็นไปตามระเบียบนี้
ให้มีอำนาจร่างกฎเกณฑ์ วินิจฉัยปัญหา และออกคำสั่งใด ๆ เพื่อปฏิบัติตามระเบียบนี้
ในกรณีที่ไม่สามารถปฏิบัติตามระเบียบนี้ได้
ให้นายกเทศมนตรีเมืองควนลัง มีอำนาจวินิจฉัยสั่งการตามที่เห็นสมควร

หมวด
๑

คณะกรรมการบริหารข้อมูลข่าวสาร

ข้อ ๗
 ให้มี คณะกรรมการบริหารข้อมูลข่าวสารของเทศบาลเมืองควนลัง
ประกอบด้วย นายกเทศมนตรี เป็นประธานกรรมการ รองนายกเทศมนตรี เป็นรองประธานกรรมการ รองปลัดเทศบาล
หัวหน้าส่วนราชการระดับสำนัก/กอง เป็นกรรมการ ปลัดเทศบาล เป็นกรรมการและเลขานุการ
ผู้อำนวยการกองวิชาการและแผนงาน เป็นกรรมการ และผู้ช่วยเลขานุการ
หัวหน้าฝ่ายบริการและเผยแพร่วิชาการ หัวหน้างานบริการข้อมูลข่าวสารท้องถิ่น
หัวหน้างานวิเคราะห์นโยบายและแผนงาน หัวหน้างานรับเรื่องราวร้องทุกข์
เป็นผู้ช่วยเลขานุการ

ข้อ ๘
 ให้คณะกรรมการมีอำนาจและหน้าที่
ดังต่อไปนี้
(๑)
กำหนดนโยบายหรือมาตรการในการบริหารข้อมูลข่าวสารของเทศบาลเมืองควนลังและกำกับดูแลการปฏิบัติราชการให้เป็นไปตามพระราชบัญญัติข้อมูลข่าวสารของราชการ
พ.ศ. ๒๕๔๐
(๒) ให้คำแนะนำในการดำเนินงานของพนักงาน
เจ้าหน้าที่และส่วนราชการต่าง ๆ
เกี่ยวกับการปฏิบัติตามกฎหมายว่าด้วยข้อมูลข่าวสารของราชการ
(๓)
ให้คำแนะนำหรือเสนอความเห็นในการเชื่อมโยงข้อมูลข่าวสารของเทศบาลกับหน่วยงานราชการหรือเอกชน
(๔)
กำหนดแนวทางปฏิบัติและเสนอความเห็นเพื่อประกอบการพิจารณาและวินิจฉัยสั่งการเกี่ยวกับข้อมูลข่าวสารที่ไม่ต้องเปิดเผย
หรือข้อมูลข่าวสารที่เป็นความลับของทางราชการและเสนอความเห็นเพื่อประกอบการกำหนดแนวทางปฏิบัติ
(๕) พิจารณาและวินิจฉัยสั่งการเรื่องร้องเรียนกรณีเทศบาลไม่ดำเนินการตามคำขอตามข้อ
๑๓ หรือปฏิบัติหน้าที่ล่าช้า
หรือทำให้ผู้ขอไม่ได้รับความสะดวกโดยไม่มีเหตุผลอันสมควร
(๖) กำหนดหลักเกณฑ์และวิธีการในการตรวจดู
การขอสำเนาข้อมูลข่าวสารของเทศบาลและการอนุญาต
(๗) การพิจารณาว่าเรื่องใดเป็นเรื่องลับหรือไม่
จะต้องดำเนินกระบวนพิจารณาโดยมิให้ข้อมูลข่าวสารนั้นเปิดเผยแก่บุคคลอื่นใดที่ไม่จำเป็นแก่การพิจารณา
(๘) ดำเนินการอื่นใดตามที่นายกเทศมนตรีมอบหมาย

ข้อ ๙
 คณะกรรมการจะแต่งตั้งคณะอนุกรรมการเพื่อพิจารณาหรือปฏิบัติงานอย่างใดอย่างหนึ่งเป็นการเฉพาะกิจ
ตามที่คณะกรรมการมอบหมายก็ได้ และให้นำความในข้อ ๑๐ มาใช้บังคับโดยอนุโลม

ข้อ ๑๐
 การประชุมของคณะกรรมการต้องมีคณะกรรมการมาประชุมไม่น้อยกว่ากึ่งหนึ่งของจำนวนกรรมการทั้งหมด
จึงจะเป็นองค์ประชุม
ให้ประธานกรรมการเป็นประธานในที่ประชุมถ้าประธานกรรมการหรือรองประธานกรรมการไม่มาประชุม
หรือไม่อาจปฏิบัติหน้าที่ได้ให้กรรมการที่มาประชุมเลือกกรรมการคนหนึ่งเป็นประธานในที่ประชุม
การวินิจฉัยชี้ขาดของที่ประชุมให้ถือเสียงข้างมาก
ในการลงคะแนนเสียงกรรมการคนหนึ่งให้มีเสียงหนึ่งเสียง
ถ้าคะแนนเสียงเท่ากันให้ประธานในที่ประชุมออกเสียงเพิ่มขึ้นอีกเสียงหนึ่งเป็นเสียงชี้ขาด

หมวด
๒

การจัดระบบข้อมูลข่าวสาร

ข้อ ๑๑
 ให้หัวหน้าส่วนราชการในระดับสำนัก/กอง
มีหน้าที่จัดประเภทข้อมูลข่าวสารที่อยู่ในความรับผิดชอบให้เป็นไปตามกฎหมายว่าด้วยข้อมูลข่าวสารของราชการและระเบียบของทางราชการ

ข้อ ๑๒
 ในการดำเนินงานตามข้อ ๑๑
ให้หัวหน้าส่วนราชการมีอำนาจแต่งตั้งเจ้าหน้าที่ผู้รับผิดชอบประจำสำนัก/กอง
ให้ทำหน้าที่ดำเนินการให้บริการข้อมูลแก่ประชาชน, รับคำร้องเบื้องต้นนำเสนอเรื่อง,
ติดต่อประสานงาน, สำเนาเอกสาร, นำเรื่องไปชำระค่าธรรมเนียมการขอสำเนาหรืออื่น
ๆ ตามที่เห็นสมควร

หมวด
๓

การขอข้อมูลข่าวสาร
และการอนุญาต

ข้อ ๑๓
 บุคคลใดมีความประสงค์ที่ขอตรวจดู
ค้นคว้า ขอสำเนา หรือขอสำเนาที่รับรองความถูกต้องของข้อมูลข่าวสารของเทศบาล
ให้ยื่นคำขออนุญาตพร้อมแจ้งวัตถุประสงค์และความจำเป็นต่อประธานกรรมการบริหารข้อมูลข่าวสารหรือผู้มีอำนาจอนุญาต
ในกรณีที่มีความจำเป็นเร่งด่วน
ประธานกรรมการหรือผู้มีอำนาจอนุญาตอาจวินิจฉัยให้ยกเว้นการปฏิบัติตามความในวรรคแรก

ข้อ ๑๔
 การขอข้อมูลข่าวสารตามหมายเรียก
หรือพยานเอกสาร ให้นำเสนอประธานกรรมการหรือผู้ที่ได้รับมอบหมายพิจารณาอนุญาต
โดยให้พนักงานเทศบาลตั้งแต่ระดับ ๓ ขึ้นไป เป็นผู้รับรองข้อมูลข่าวสารนั้น

ข้อ ๑๕
 การอนุญาตให้บุคคลใดตรวจ ศึกษา
หรือขอสำเนาข้อมูลข่าวสารส่วนบุคคลจะกระทำโดยปราศจากความยินยอมเป็นหนังสือของเจ้าของข้อมูลที่ให้ไว้ล่วงหน้าหรือในขณะนั้นมิได้
เว้นแต่จะเข้าหลักเกณฑ์ตามกฎหมาย

ข้อ ๑๖
 การเปิดเผยรายงานการแพทย์ที่เกี่ยวกับผู้ใด
ถ้ามีกรณีอันควร คณะกรรมการอาจอนุญาตให้เปิดเผยต่อแพทย์ที่บุคคลนั้นมอบหมายก็ได้

ข้อ ๑๗
 ในกรณีที่มีกฎหมายหรือทางราชการได้กำหนดวิธีปฏิบัติเกี่ยวกับการขอข้อมูลข่าวสารนั้นไว้เป็นพิเศษ
การขอตรวจดู การคัดสำเนาและการอนุญาตให้คัดสำเนาเอกสาร
ให้ปฏิบัติตามกฎหมายหรือข้อกำหนดนั้นอีกส่วนหนึ่ง

ข้อ ๑๘
 การขอข้อมูลข่าวสารและการอนุญาต
ให้เป็นไปตามหลักเกณฑ์ท้ายระเบียบนี้

หมวด
๔

การบริการข้อมูลข่าวสาร

ข้อ ๑๙
 ให้เจ้าหน้าที่ที่ได้รับมอบหมายจากหัวหน้างานส่วนราชการต่าง
ๆ ตามข้อ ๑๓ มีหน้าที่รวบรวมข้อมูลข่าวสารในสำนัก/กองได้ดำเนินการแล้วเสร็จ
และอยู่ในความรับผิดชอบนำส่งเลขานุการคณะกรรมการบริหารข้อมูลข่าวสารเพื่อเผยแพร่
จำหน่าย หรือบริการ
เพื่อตรวจดูและศึกษาค้นคว้าตลอดจนจัดทำสำเนาข้อมูลข่าวสารของราชการ
การบริการข้อมูลข่าวสารนอกเหนือจากวรรคหนึ่งให้เป็นไปตามคำแนะนำหรือความเห็นของคณะกรรมการ

ข้อ ๒๐
 ข้อมูลข่าวสารที่ต้องเปิดเผยที่อยู่ระหว่างดำเนินการให้ถือปฏิบัติตามข้อ
๑๙ โดยอนุโลม เว้นแต่เป็นเรื่องลับตามระเบียบว่าด้วยการรักษาความปลอดภัยแห่งชาติ
พ.ศ. ๒๕๑๗ หรือระเบียบว่าด้วยการรักษาความลับทางราชการ พ.ศ. ๒๕๔๔
หรือเป็นเรื่องที่ไม่ต้องเปิดเผยตามกฎหมาย ว่าด้วยข้อมูลข่าวสารของราชการ
หรือเป็นเรื่องที่ผู้มีอำนาจตามข้อ ๗ เห็นว่าเป็นเรื่องที่ไม่ต้องเปิดเผย (ตามข้อ
๗ คณะกรรมการบริหารข้อมูลข่าวสารของเทศบาลเมืองควนลัง)

ข้อ ๒๑
 นอกจากข้อมูลข่าวสารที่จัดไว้ให้ประชาชนเข้าตรวจดู
หรือที่มีการจัดให้ประชาชนได้ค้นคว้า
ถ้าบุคคลใดขอข้อมูลข่าวสารอื่นใดของทางราชการและคำขอนั้นระบุข้อมูลข่าวสารที่ต้องการในลักษณะที่อาจเข้าใจได้ตามสมควร
ให้เจ้าหน้าที่ผู้รับผิดชอบจัดหาข้อมูลข่าวสารนั้นให้แก่ผู้ขอภายในเวลาอันสมควร
เว้นแต่ผู้นั้นจะขอจำนวนมาก หรือบ่อยครั้งจนไม่มีเหตุผลสมควร

ข้อ ๒๒
 ข้อมูลข่าวสารที่มีไว้เพื่อจำหน่าย
ให้คิดค่าใช้จ่ายตามที่คณะกรรมการกำหนด

ข้อ ๒๓
 การเรียกค่าธรรมเนียมการเข้าตรวจดู
ขอคัดสำเนา
หรือการขอสำเนาเอกสารที่มีคำรับรองความถูกต้องของข้อมูลข่าวสารให้เป็นไปตามที่คณะกรรมการกำหนดโดยความเห็นชอบของคณะกรรมการข้อมูลข่าวสารของราชการตามกฎหมายว่าด้วยข้อมูลข่าวสารของราชการ
การรับรองสำเนาข้อมูลข่าวสารตามวรรคหนึ่ง
ให้พนักงานเทศบาลที่รับผิดชอบข้อมูลข่าวสารนั้นตั้งแต่ระดับ ๓ ขึ้นไป
เป็นผู้รับรอง โดยลงลายมือชื่อ พร้อมชื่อตัว ชื่อสกุล และตำแหน่งตลอดจน วัน เดือน
ปี ที่รับรองให้ชัดเจน โดยให้รับรองตามจำนวนที่มีผู้ยื่นคำขอ

ข้อ ๒๔
 รายได้จากการจำหน่ายและค่าธรรมเนียมในการขอคัดสำเนาและการรับรองความถูกต้องของข้อมูลข่าวสาร
ให้เป็นรายได้ของเทศบาลเมืองควนลัง

ข้อ ๒๕
 การบริการส่งข้อมูลข่าวสารที่เปิดเผยได้ทางโทรสาร
ให้ดำเนินการได้เฉพาะกรณีเร่งด่วนและให้หัวหน้าส่วนราชการเป็นผู้พิจารณาอนุญาตโดยให้คำนึงถึงความเหมาะสมและค่าใช้จ่ายในการนั้น

ข้อ ๒๖
 ให้ผู้รับผิดชอบในการบริหารข้อมูลข่าวสารทุกระดับ
บริการข้อมูลข่าวสารให้แล้วเสร็จโดยเร็ว โดยถือปฏิบัติตามระเบียบสำนักนายกรัฐมนตรีว่าด้วยการปฏิบัติราชการเพื่อประชาชนของหน่วยงานของรัฐ
พ.ศ. ๒๕๓๒

หมวด
๕

สถานที่บริการข้อมูลข่าวสาร

ข้อ ๒๗
 ให้คณะกรรมการบริหารข้อมูลข่าวสารเป็นผู้กำหนดสถานที่บริการ
เผยแพร่หรือขอรับข้อมูลข่าวสารของเทศบาลตามที่เห็นสมควร

ข้อ ๒๘
 เพื่อให้การปฏิบัติตามระเบียบกฎหมายว่าด้วยข้อมูลข่าวสารของราชการเป็นไปด้วยความถูกต้องและรวดเร็วให้ดำเนินการดังนี้
(๑) ให้หัวหน้าฝ่ายบริการและเผยแพร่วิชาการ
กองวิชาการและแผนงาน มีหน้าที่รับผิดชอบ
๑)
ประชาสัมพันธ์การให้บริการข้อมูลข่าวสารของเทศบาลเมืองควนลังแก่ประชาชนทั่วไปหรือผู้มาติดต่อเพื่อให้ทราบแหล่งค้นหาข้อมูลข่าวสารของราชการ
๒)
เผยแพร่ข้อมูลข่าวสารที่เปิดเผยได้ให้แก่บุคคลทั่วไปได้รับทราบ
๓)
เป็นศูนย์ประสานงานระหว่างส่วนราชการภายในของเทศบาลกับหน่วยราชการและเอกชนเพื่อให้บริการข้อมูลข่าวสาร
๔) งานอื่น ๆ ตามที่ได้รับมอบหมาย
(๒) ให้หัวหน้างานรับเรื่องราวร้องทุกข์
กองวิชาการและแผนงาน มีหน้าที่รับผิดชอบ
๑)
ตรวจสอบและให้คำแนะนำเกี่ยวกับการปฏิบัติงานตามกฎหมายว่าด้วยข้อมูลข่าวสารของราชการ
และกฎหมายที่เกี่ยวข้อง
๒) งานอื่น ๆ ตามที่ได้รับมอบหมาย
(๓) ให้หัวหน้างานบริการข้อมูลข่าวสารท้องถิ่น
กองวิชาการและแผนงาน มีหน้าที่รับผิดชอบ
๑) จัดทำโครงการจัดให้มีข้อมูลข่าวสารของราชการ
เพื่อให้ประชาชนเข้าตรวจดูตามพระราชบัญญัติข้อมูลข่าวสารของราชการ พ.ศ. ๒๕๔๐
๒) ติดต่อประสานงานกับหน่วยราชการ รัฐวิสาหกิจ
องค์กรเอกชน บุคคลหรือนิติบุคคลในการขอข้อมูลในส่วนที่เกี่ยวข้องกับการดำเนินงานของเทศบาลเมืองควนลัง
(๔) งานวิเคราะห์นโยบายและแผน มีหน้าที่รับผิดชอบ
๑)
จัดทำรายงานประเมินผลการปฏิบัติงานของเจ้าพนักงาน/เจ้าหน้าที่พร้อมเสนอแนวทางปรับปรุงแก้ไขปัญหาในคณะกรรมการทราบ
ตามระยะเวลาที่กำหนด
๒) งานอื่น ๆ ตามที่ได้รับมอบหมาย

ประกาศ
ณ วันที่ ๒๓ เมษายน พ.ศ. ๒๕๕๑
พึ่งบุญ
 วงศ์ชนะ
นายกเทศมนตรีเมืองควนลัง

[เอกสารแนบท้าย]

๑.  หลักเกณฑ์การขอข้อมูลข่าวสารและการอนุญาต
แนบท้ายระเบียบเทศบาลเมืองควนลัง ว่าด้วยข้อมูลข่าวสารของราชการ พ.ศ. 2551
๒.  รายละเอียดข้อมูลข่าวสารของเทศบาลเมืองควนลัง
แนบท้ายระเบียบเทศบาลเมืองควนลัง ว่าด้วยข้อมูลข่าวสารของราชการ พ.ศ. 2551
๓.  ขั้นตอนการปฏิบัติของเจ้าหน้าที่ตามหลักเกณฑ์การขอข้อมูลข่าวสารของเทศบาลเมืองควนลัง
๔.  การเรียกเก็บค่าธรรมเนียมการขอสำเนาหรือขอสำเนาที่มีคำรับรองถูกต้องของข้อมูลข่าวสารของราชการ
แนบท้ายระเบียบเทศบาลเมืองควนลัง ว่าด้วยข้อมูลข่าวสารของราชการ พ.ศ. 2551
๕.  คำร้องขอข้อมูลข่าวสารของเทศบาลเมืองควนลัง
ตามพระราชบัญญัติข้อมูลข่าวสารของราชการ พ.ศ. 2540

(ดูข้อมูลจากภาพกฎหมาย)

ปริยานุช/ผู้จัดทำ
๒๑
พฤษภาคม ๒๕๕๒

[๑]
ราชกิจจานุเบกษา เล่ม ๑๒๖/ตอนพิเศษ ๖๙ ง/หน้า ๕๒/๑๔ พฤษภาคม ๒๕๕๒